b'\n_START_ARTICLE_\nKaagj\xc3\xa4rve raamatukogu\n_START_PARAGRAPH_\nKaagj\xc3\xa4rve raamatukogu on rahvaraamatukogu Valga vallas. Aastast 2018 tegutseb Valga Keskraamatukogu haruraamatukoguna. Raamatukogu aadress on Kaagj\xc3\xa4rve k\xc3\xbcla, 68115 Valga vald.\n_START_SECTION_\nAjalugu\n_START_PARAGRAPH_\nKaagj\xc3\xa4rve Rahvaraamatukogu Selts asutasid 12. novembril 1913 \xc3\xa4rksamad p\xc3\xb5llupidajad. Eestvedajad olid Johannes Tuvikene, Johannes S\xc3\xb6\xc3\xb6t ja J. Rebane. Asutajaliikmeid oli 68. Tegevusluba saadi 1914. aastal. 1920. aastal oli kogus 244 raamatut, lugejaid 78 ja laenutusi 1673. Raha raamatute ostmiseks saadi liikmemaksudest, pidude sissetulekutest ja korjandustest. Seltsi esialgseks p\xc3\xb5hi\xc3\xbclesandeks oli raamatute soetamine ja laenutamine. _NEWLINE_1939. aastaks oli raamatukogu j\xc3\xb5udnud heale j\xc3\xa4rjele, sisaldades tol ajal ilmunud klassika paremiku._NEWLINE_P\xc3\xa4rast teist maailmas\xc3\xb5da taasavati Kaagj\xc3\xa4rve raamatukogu 7. detsembril 1944. Raamatukogu tegutses rahvamaja agitpunkti punases nurgas. Kultuurimaja ruumidesse j\xc3\xa4i raamatukogu 1985. aastani. Tema kasutada oli 60 m\xc2\xb2._NEWLINE_S\xc3\xb5jaj\xc3\xa4rgsel ajal valdav osa Kaagj\xc3\xa4rve Raamatukogu Seltsi raamatutest h\xc3\xa4vitati kui poliitiliselt sobimatud. _NEWLINE_N\xc3\xb5ukogude ajal praktiseeriti palju raamatukoguv\xc3\xa4list teenindust. Keskmiselt oli Kaagj\xc3\xa4rve raamatukogul 3 r\xc3\xa4ndraamatukogu ja v\xc3\xa4hemalt 1 laenutuspunkt. Kaagj\xc3\xa4rve algkooli juures teenindati lugejaid aastani 1987. _NEWLINE_Lugejate v\xc3\xa4rbamiseks organiseeriti kirjanduse kojukannet. _NEWLINE_Lugejate ja k\xc3\xbclastuste arv suurenes oluliselt p\xc3\xa4rast kolimist keskuse 3-toalisesse ahik\xc3\xbcttega korterisse (47 m\xc2\xb2) 1985. aastal. 1994. aasta kolimine viis raamatukogu 4-toalisse mugavustega korterisse (78 m\xc2\xb2) majas, kus asusid veel side, arstipunkt ja kommunaalteenuste kontor. 2004. aasta kolimisel saadi sama suur pind nagu ennegi (78 m\xc2\xb2) aga k\xc3\xbclakeskusest kaugemal. _NEWLINE_2005. aastal saadi esimene arvuti ja avati avalik internetipunkt (AIP), mille k\xc3\xbclastatavus oli v\xc3\xa4ga suur, sest tegemist oli k\xc3\xbcla \xc3\xbche esimese arvutiga. Kasutusel on raamatukoguprogramm RIKS. Elektroonilisele laenutusele mindi \xc3\xbcle 2009. aastal.\n_START_SECTION_\nStatistika\n_START_PARAGRAPH_\nStatistika 2014. aasta seisuga:_NEWLINE_Kogud: 7727_NEWLINE_Kasutajad: 138_NEWLINE_K\xc3\xbclastused: 1157_NEWLINE_Laenutused: 4102_NEWLINE_T\xc3\xb6\xc3\xb6kohad: 1'